કોંગ્રેસના આક્ષેપો સામે પીયૂષ ગોયલે આપ્યો જવાબ
શુક્રવાર, ઑક્ટોબર 19 2018, 21:31 Hrs(IST)
નવગુજરાત સમય | Publish Date: May 1 2018 4:16PM
કોંગ્રેસે કેન્દ્રીય મંત્રી સામે ફ્લેશનેટ કૌભાંડ બદલ લગાવ્યા હતા આક્ષેપો
કોંગ્રેસ દ્વારા ફ્લેશનેટ કેસમાં કેન્દ્રીય મંત્રી પીયૂષ ગોયલ ઉપર લગાવવામાં આવેલા આક્ષેપોનો તેમણે જવાબ આપ્યો છે. ગોયલે કોંગ્રેસના આક્ષેપોને ફગાવતા કોંગ્રેસ અધ્યક્ષ રાહુલ ગાંધી પર નિશાન સાધ્યું હતું.
ગોયલે જણાવ્યું કે, 26 મે 2014ના મંત્રી બન્યા પૂર્વે તેઓ એક વ્યવસાયિક હતા. તેમણે વધુમાં જણાવ્યું કે, 'મંત્રી બન્યા અગાઉ હું એક વ્યવસાયિક ચાર્ટર્ડ એકાઉન્ટન્ટ અને ઈન્વેસ્ટમેન્ટ બેન્કર હતો, રાહુલ ગાંધી હું તમારી જેમ કામ કર્યા વગર જીવવાની રીત નથી જાણતો. હું એક કામદાર છું નામદાર નહીં.'
કોંગ્રેસ અધ્યક્ષ રાહુલ ગાંધીએ કેન્દ્રીય રેલવે મંત્રી પીયૂષ ગોયલ પર એક ખાનગી કંપનીને નિર્ધારિત ભાવ કરતા 1000 ગણા વધુ ઊંચી કિંમતે શેરો વેચવા બદલ નિશાન સાધ્યું હતું. રાહુલ ગાંધીએ મંગળવારે ટ્વીટ કરીને જણાવ્યું કે, 'પીયૂષ ગોયલનું રૂ. 48 કરોડનું ફ્લેશનેટ કૌભાંડ લાલચ, છેતરપિંડી તેમજ ખાનગી હિત દર્શાવે છે. પુરાવા પણ સામે હાજર છે.'
ગત સપ્તાહે કોંગ્રેસે આક્ષેપો કર્યા હતા કે ગોયલ તેમજ તેમના પત્નીએ ફ્લેશનેટ ઈન્ફો સોલ્યુશન્સ (ઈન્ડિયા)નો સંપૂર્ણ સ્ટોક પિરામલ એસ્ટેટ્સને રૂ. 9,586 શેરદીઠ મુજબ રૂ. 48 કરોડમાં વેચ્યો હતો જે તેના નિર્ધારિત ભાવ કરતા 1,000 ગણો વધુ હતો.